Gróðureldar á Íslandi og möguleikinn á sögulega sundurleitu þingi eru á meðal þess sem fram kemur í umfjöllun erlendra miðla um íslensku kosningarnar.
Pólitískur stöðugleiki á Íslandi er í húfi, segir í umfjöllun Reuters, sem rifjar upp að á árinum 2007 til 2017 hafi verið kosið fimm sinnum til Alþingis. Það hafi ríkt stöðugleiki síðasta kjörtímabil en að útkoman í ár gæti orðið ruglingsleg ef níu flokkar ná kjöri. Í umfjöllun sænska dagblaðsins Dagens Nyheder segir að útlit sé fyrir að Alþingi verði sundurleitara en nokkru sinni og enginn viti hvað taki við. Í fyrsta sinn í ellefu hundruð ára sögu þingsins geti farið svo að níu flokkar eigi þar fulltrúa. Flokkar þurfi líklega að gera margar málamiðlanir.
AP fréttaveitan segir loftslagsmálin Íslendingum sérstaklega ofarlega í huga eftir hlýtt sumar þar sem skógareldar kviknuðu á höfuðborgarsvæðinu.
Í umfjöllun Euronews segir að loftslags - og heilbrigðismál séu fólki sérstaklega ofarlega í huga. Hröð viðbrögð við faraldrinum hafi vakið athygli víða um heim en að hann hafi einnig afhjúpað vanda í heilbrigðiskerfinu, svo sem skort á fagfólki og biðlista. Euronews veltir því einnig upp hvort næsta ríkisstjórn ætli að taka upp aðildarviðræður við Evrópusambandið og bendir á að Samfylkingin og Viðreisn séu fylgjandi skrefi í þá átt.
Gróðureldar og möguleikinn á sögulega sundurleitu Alþingi koma við sögu í umfjöllun erlendra miðla um kosningarnar.